滄浪詠
作者：胡理
朝代：宋

paragraphs: 昔聞滄浪亭，未濯滄浪水。
先賢渺遺跡，壯觀一何侈。
飛橋跨木末，巨浸折胡壘。
糟床行萬甕，繚牆周數里。
廢興固在天，庶用觀物理。
緬懷嘉祐世，周道平如砥。
相君賢相君，子美東南美。
如何一網盡，禍豈在故紙。
青蠅變白黑，作俑茲焉始。
所存醉翁文，垂耀信百世。
無忘角弓詠，嘉樹猶仰止。
同來二三子，感歎咸坐起。
縹瓷酹新汲，毀譽均一洗。
忽逢醒狂翁，一別垂二紀。
雋哉老益壯，論事方切齒。
我欲裂絳幔，推著明光裏。
安得上天風，吹落君王耳。